‘Lesufi wen, maar kinders verloor’Panyaza Lesufi. Foto: Flickr/GovernmentZA Dit is volgens Christoff van Wyk, bestuurder van die NP van Wyk Louw-sentrum vir gemeenskapstudies. Van Wyk het gesê Panyaza Lesufi se drogredenasie, dat die staat in die beste posisie is om seker te maak kinders wat in armer dele woon, kry toegang tot hulpbronne, niks anders as nog ŉ poging om Afrikaanse enkelmedium-onderwys te laat sneuwel. “Lesufi en die regerende elite se politieke agenda geniet hoër prioriteit as kinders se behoefte aan gehalte-onderrig in hul gemeenskap. Lesufi se stryd is nie vir beter en toegankliker onderwys vir alle leerders nie, maar teen Afrikaans en haar sprekers. Sy verbete anti-Afrikaanse stryd is niks anders as sosiale ingenieurswese, waar groot getalle kinders teen hul sin buite hul gemeenskap verskuif moet word om die regerende party se ideologie van rassetransformasie te bevorder. Enige ideologie wat ras as ŉ hefboom gebruik om die samelewing te transformeer, is moreel verkeerd en onverdedigbaar.” Volgens dr. Danie Langner, besturende direkteur van die NP van Wyk Louw-sentrum, versaak die Gautengse regering reeds jare lank hul plig om genoeg skole in armer gebiede te bou. Volgens Langner steun die NP van Wyk Louw-sentrum die noodsaaklikheid daarvan dat kinders in arm gemeenskappe uitnemende onderwys in hul moedertaal moet ontvang. Langner waarsku “met dié uitspraak word nog hekkies in die pad van kinders in arm gemeenskappe, wat reeds talle struikelblokke moet oorkom, geplaas. Die gedwonge plasing van kinders in skole buite hul gemeenskap beteken onder andere dat kinders in arm gemeenskappe ure sal moet reis met onbetroubare openbare vervoer. “Boonop is daar potensiële aanpassingsprobleme wat nog groter druk op die kinders en skole gaan plaas. ŉ Uitnemende skool in ŉ arm gemeenskap hef die hele gemeenskap op. ŉ Goeie skool skep ŉ gevoel van eiewaarde, eienaarskap en trots in enige gemeenskap. Lesufi ontneem arm gemeenskappe van die geleentheid deur die gedwonge verskuiwing van hul kinders. Sy beleid hef nie op nie, maar versterk eerder die gevoel van minderwaardigheid en ontoereikendheid waarmee arm gemeenskappe dikwels sukkel. Sy ooglopende agenda van rassetransformasie vervreem gemeenskappe van mekaar en maak die Gautengse departement van onderwys ontoeganklik vir konstruktiewe gesprek. Lesufi wen die hofuitspraak, maar kinders verloor.” Die NP van Wyk Louw-sentrum meen die hofuitspraak gaan lei tot versnelde privatisering van Afrikaanse skole. Die hofuitspraak laat geen ander alternatief vir Afrikaanse ouers wat hul kinders gehalte-onderrig in hul moedertaal wil bied, as om privaat skole te stig nie. Die sentrum meen “die wen-wen oplossing sou eerder wees om as saak van dringende prioriteit doelmatige skole te bou, toegewyde onderwysers op te lei, lui onderwysers wat hul leerders deur swak onderrig benadeel summier af te dank en beskikbare kundigheid van afgetrede onderwysers solank in te span om die kinders in armer gemeenskappe te help. Die Afrikaanse gemeenskap sal voor in die ry staan om kinders in arm gemeenskappe te help.”